Zs. Simon, poslanec: (2009-11-05):
Minulý týždeň sme dostali rozdané materiály do poslaneckých lavíc týkajúce sa tohto návrhu. Tento materiál pripomína, ako keby vláda oslavovala Víťazný február a nie 20. výročie Nežnej revolúcie v roku 1989. 20. výročie novembra 1989 vláda Roberta Fica oslavuje predloženým zákonom zoštátnenia súkromných spoločností. Rad zlých rozhodnutí a korupčných afér zhoršili celkovú situáciu v krajine. Toto ideme ešte umocniť tým, že prijímame takýto návrh zákona. Komu ide vláda skutočne pomáhať? Nováckym chemickým závodom? Kúsok genézy. Novácke chemické závody urobili kartelovú dohodu, ktorá bola potvrdená, a dostali pokutu, t. j. konali protizákonne aj podľa slovenských zákonov, aj podľa medzinárodného práva. Aká to je logika, tým, ktorí porušujú zákon, štát ide pomáhať? Vláda Roberta Fica pomáha tým, ktorí porušujú zákon. To znamená, že metódy, ktoré uplatňoval minister spravodlivosti Harabin, prebrala vláda Roberta Fica ako celok a bude ho uplatňovať v ostatných prípadoch. Štát pod vaším vedením chce ozdraviť vytunelované podniky alebo podniky, ktoré sa dostali do problémov? Pán minister a vážená vláda a občania tejto krajiny, je to tragikomédia. Spomeňme si len na jeden príklad, ktorý uvediem, Lesy, š. p. Ukradli z nich 600 kamiónov dreva, 19-tisíc metrov kubických. Dovoľte, aby som sa opýtal. Kde je tu oživenie? Skôr je to rozkrádanie. Takýmto spôsobom chcete pristupovať? Predajom týchto ozdravených spoločností budete predávať, božechráň, privatizovať za podmienok, ako ste predávali štátny majetok emisie? Za polovičnú cenu? To naozaj je novým smerom – po nás potopa? Čo podniky, ktoré zamestnávajú menej ako 500 zamestnancov? Tam záchrana pracovných miest už nemá tú istú hodnotu pre túto sociálnu vládu? Pán minister, hovoríte o cene generovanej trhom, ale znalec akú cenu vygeneruje trhom? No asi žiadnu. Tento návrh zákona je v rozpore so slobodami jednotného trhu Európskej únie a konkrétne s voľným pohybom kapitálu, resp. slobodou usadzovania sa. Porušuje záväzky Slovenskej republiky voči Európskej únii. Návrh zákona je v rozpore so slobodami jednotného trhu Európskej únie a so slobodou usadzovania sa. Tieto slobody sú garantované Zmluvou o založení Európskeho spoločenstva. Je tiež vysoko pravdepodobné, že navrhované opatrenie je v rozpore s pravidlami ochrany hospodárskej súťaže platnými v Európskej únii: 1. Zákon uvádza nejednoznačné, nezrozumiteľné a arbitrárne opatrenia zo strany štátu voči akcionárom a potenciálne zasahuje spätne od ich záväzkov a očakávaní. Zásahy do základných slobôd jednotného trhu možno vykonávať len pri dodržiavaní požiadaviek jednoznačnej objektívnej právnej úpravy, ktorá nezasahuje spätne do existujúcich vzťahov a legitímnych očakávaní osôb s majetkovou účasťou v obchodných spoločnostiach. 2. Deklarované ciele sledované návrhom zákona nie sú akceptovateľné ako dôvod na obmedzenie slobôd jednotného trhu. Pravidlá Európskej únie vylučujú, aby ekonomické ciele ospravedlnili zásah do slobôd vnútorného trhu. 3. Aj keby ciele sledované návrhom zákona boli akceptovateľné z pohľadu záväzkov Slovenskej republiky voči Európskej únii, prostriedky, ktoré návrh zvolil na ich dosiahnutie, sú v rozpore s pravidlami Európskej únie. Na dosiahnutie deklarovaných cieľov sú jednak nevhodné a jednak zjavne neprimerané, zasahujú do vlastníckych práv osôb s majetkovou účasťou v obchodných spoločnostiach, a to aj vtedy, ak by išlo len o dočasnú úpravu viazanú na určité vopred vymedzené časové obdobie. 4. Zásahy do slobôd jednotného trhu navrhované zákonom neumožňujú efektívne preskúmanie týchto zásahov nezávislým súdom, a to už len z dôvodu absencie akýchkoľvek transparentných, jednoznačných kritérií, na základe ktorých by bolo možné posudzovať potrebu a primeranosť týchto zásahov. V jednotlivých prípadoch v podmienkach Európskej únie musia byť akékoľvek zásahy do voľného pohybu a kapitálu a slobody usadzovania sa preskúmateľné nezávislým súdom. 5. Navrhovaný zákon narúša európske pravidlá ochrany hospodárskej súťaže tým, že neštandardným spôsobom napomáha prežitiu vybraných ekonomických subjektov a navyše potenciálne zvýhodňuje veriteľov týchto subjektov. Vážený pán minister, na základe spoločnej správy, ktorú sme dostali rozdanú, si kladiem naozaj otázku: Aký je skutočný zámer a čo tento zákon donesie? Vytvára ilúziu? No skutočne je to ťažké odhadnúť. Podľa, keď prejdú pozmeňujúce návrhy, ktoré sú v spoločnej správe, tak správca konkurznej podstaty nebude môcť prepúšťať, ale vlastník ešte pred vyhlásením a jeho manažment pred vyhlásením konkurzného konania môže prepustiť všetkých zamestnancov aj hromadným prepúšťaním, pretože tento zákon už na tento dôvod nemyslí. To znamená, že ešte väčší tunel, než by mal byť. Hovoríte, v pozmeňujúcich návrhoch sa hovorí, v § 4 ods. 1 sa má zmeniť do znenia, „ak nie je možné určiť cenu na základe ponukového konania, určí ju znalec“. Keď správca má ponúknuť štátu, resp. Fondu národného majetku, kde tu vznikne nejaké ponukové konanie? Ešte niekto iný sa môže prihlásiť? Však správca je povinný ponúknuť tomu, komu určí tento zákon. To znamená, že ponukové konanie z tohto návrhu rovno môžeme vypustiť a môžeme to nahradiť len znalcom. Takže od tejto chvíle tí, ktorí budú oceňovať tieto spoločnosti v konkurze, budú mať veľmi lukratívny džob. Budú ho oceňovať v prospech štátu? Alebo budú posudzovať v prospech spoločnosti, to tí, ktorí vytunelujú spoločnosti? Pretože dávame im návod, keď máte viac ako päťsto zamestnancov, nemusíte platiť odvody, nemusíte platiť žiadne povinnosti, poistenie a nič podobné a spoločnosť sa dostane do konkurzu a štát vás kúpi. Kúpi za akú cenu? Za súdnoznaleckú cenu. A znalec má možnosť ísť od – do. Pretože ten majetok je treba ohodnotiť. Aká to verejná ponuka? Je to len farizejský klam, očný klam, ktorý zavádzate pred touto spoločnosťou. Táto vláda vehementne presadzovala a vyhlasuje, že nepodporuje privatizáciu. Pán minister a vážená vláda, keď kúpite spoločnosť v konkurznom konaní a následne ju ponúknete vo verejnej obchodnej súťaži, je to privatizácia? Je to predaj štátneho majetku? To už nie je privatizácia? Podľa mňa je. A keď ju budete predávať tak, ako táto vláda nám ukázala pri predaji emisií, tak vieme, čo nás čaká. Daňoví poplatníci draho kúpia konkurznú podstatu a lacno ju predáme a súčasnú zlú finančnú situáciu aj vďaka zlým rozhodnutiam tejto vlády, aj vďaka hospodárskej kríze ešte umocníme týmito krokmi, ktoré nás čakajú. Pán minister a vážená vláda, vláda si cení alebo má záujem chrániť len tých alebo tie spoločnosti, kde pracuje viac ako päťsto ľudí? To na tých hladových dolinách, kde je jeden zamestnávateľ, ktorý zamestnáva už sto týchto ľudí, sto pracovných miest, tie už nebudú lukratívne, tie už nebudú prioritné pre túto vládu? Alebo ich počet hlasov je menej ako tých päťsto alebo nad päťsto? Vychádzame podľa marketingového ťahu? Pretože to platí len na rok 2010, ktorý je volebný, ako vieme. Vážený pán minister a vážená vláda, zamysleli ste sa nad tým, keď už uvažujete o strategických podnikoch, čo sa stane, keď v prípade majiteľ povie, že uzatvorím túto prevádzku? Nepustím spoločnosť do konkurzu, pretože moje čísla nenaznačujú, že musím ísť do konkurzu. Prepustí všetkých zamestnancov, ukončí výrobu, nebude dodávať vodu, strategické suroviny – čo v tom prípade? Ako mieni zasiahnuť vláda do toho, aby bola naďalej zabezpečená, boli zabezpečené naďalej tieto dodávky? No nijako! To znamená, že váš prístup je len očným klamom. A akýmsi medovým motúzikom pre voličov tejto vlády. Preto dávam procedurálny návrh nepokračovať v tomto návrhu zákona a vrátiť predkladateľovi na prepracovanie a nech nie Národná rada a nie poslanci opravujú. A dovoľte záverom len jednu poznámku. Včera pri prerokovaní zrýchleného konania, pán minister, ste povedali, že ste od minulého týždňa čakali, kým sa prerokuje štátny rozpočet a až potom ste zaradili. Ja som sa nad tým veľmi hlboko zamyslel. Je tu parlamentná demokracia? Alebo je tu len hlasovacia mašinéria v rukách Roberta Fica a vlády Slovenskej republiky, ktorá urobí to, čo práve predseda vlády rozkáže? Dámy a páni a občania tejto krajiny, je treba nad tým, týmito slovami pána ministra zo včerajšieho dňa hlboko sa zamyslieť. Ďakujem pekne za pozornosť.